               AN COIMISIÚN EORPACH
            An Bhruiséil,18.3.2022
            COM(2022) 111 final
            2022/0076(NLE)

            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh laistigh den Chomhchoiste a bunaíodh leis an gComhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh, a mhéid a bhaineann le hIarscríbhinní III agus IV a ghabhann leis an gComhaontú a leasú
            (Téacs atá ábhartha maidir le LEE)

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena leagtar síos an seasamh atá le glacadh thar ceann an Aontais sa Chomhchoiste a bunaíodh leis an gComhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh d’fhonn leasú a dhéanamh ar Iarscríbhinní III agus IV a ghabhann leis an gComhaontú

               2.Comhthéacs an togra

               2.1.An Comhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh

               Is é is aidhm don Chomhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh (‘an Comhaontú’) Córas Trádála Astaíochtaí an Aontais Eorpaigh (CTA AE) a nascadh le Córas Trádála Astaíochtaí (CTA) na hEilvéise trí chead a thabhairt lamháltais a eisítear i gcóras amháin a thrádáil agus a úsáid ar mhaithe le comhlíonadh sa cheann eile, rud a mhéadóidh na deiseanna a bheidh ann chun maolú a dhéanamh ar an athrú aeráide. Tháinig an Comhaontú i bhfeidhm an 1 Eanáir 2020.

               2.2.An Comhchoiste

               Tá an Comhchoiste, a bunaíodh le hAirteagal 12 den Chomhaontú, freagrach as an gComhaontú a riar agus as a áirithiú go gcuirfear chun feidhme é. Féadfaidh sé a chinneadh iarscríbhinní nua a ghabhann leis an gComhaontú a ghlacadh nó iarscríbhinní atá ann cheana a leasú. Féadfaidh sé freisin leasuithe ar Airteagail den Chomhaontú a phlé, malartú tuairimí maidir le reachtaíocht na bPáirtithe a éascú agus athbhreithnithe a dhéanamh ar an gComhaontú.

               Is comhlacht déthaobhach é an Comhchoiste a bhfuil ionadaithe na bPáirtithe air (an tAontas Eorpach agus an Eilvéis). Comhaontóidh an dá Pháirtí na cinntí a ghlacfaidh an Comhchoiste.

               Le hAirteagal 13(2) den Chomhaontú foráiltear go bhféadfaidh an Comhchoiste a chinneadh Iarscríbhinn nua a ghlacadh nó Iarscríbhinn a ghabhann leis an gComhaontú seo cheana a leasú. Le hAirteagal 8(2) den Chomhaontú leagtar síos na rialacha maidir leis an mbealach le faisnéis íogair a láimhseáil, ar faisnéis í a bhféadfadh leibhéil éagsúla dochair nó damáiste do leasanna na bPáirtithe sa Chomhaontú teacht as a nochtadh neamhúdaraithe, lena n‑áirítear Ballstáit an Aontais Eorpaigh. Is gá faisnéis den sórt sin a chosaint ar nochtadh neamhúdaraithe ar mhaithe le leasanna slándála ceann de na Páirtithe. Tá marcáil íogair uirthi arna shannadh ag na Páirtithe chun faisnéis íogair a chosaint i gcomhréir leis na ceanglais slándála, na leibhéil íogaireachta agus na horduithe a leagtar amach in Iarscríbhinní III agus IV faoi seach.

               Trí bhíthin Fhógra Slándála C(2019) 1904 ‘Faisnéis íogair neamh-rúnaicmithe a mharcáil agus a láimhseáil’, thug an Coimisiún Eorpach marcálacha slándála nua isteach atá le húsáid ag seirbhísí an Choimisiúin. Toisc nach bhfuil marcáil in-fhorfheidhmithe le dlí ach amháin laistigh den Choimisiún, mhol sé socruithe iomchuí a shocrú le tríú páirtithe lasmuigh den Choimisiún i gcás ina mbeadh gá faisnéis íogair neamh-rúnaicmithe a mhalartú leo. Leis an gComhaontú, lena mbunaítear an Comhchoiste agus lena leagtar síos a thascanna, soláthraítear an creat riachtanach éifeachtach chun na críche sin.

               2.3.An gníomh atá beartaithe ag an gComhchoiste

               Le linn a chúigiú cruinniú, a thionólfar in 2022, nó níos luaithe trí bhíthin an nós imeachta i scríbhinn de bhun Airteagal 8(4) de Rialacha Nós Imeachta an Chomhchoiste
                  1
               , glacfaidh an Comhchoiste cinneadh maidir le hIarscríbhinní III agus IV a ghabhann leis an gComhaontú a leasú (‘an gníomh atá beartaithe’).

               Is é is cuspóir don ghníomh atá beartaithe comhoiriúnacht agus comhsheasmhacht a athbhunú idir rialacha dlíthiúla agus cur i bhfeidhm praiticiúil na rialacha sin d’fhonn faisnéis íogair a chosaint, go háirithe í a chosaint ar nochtadh neamhúdaraithe nó ar chaillteanas sláine. Trí Fhógra Slándála C(2019) 1904 a ghlacadh, d’athraigh an Coimisiún Eorpach marcálacha slándála na faisnéise íogaire neamh-rúnaicmithe le haghaidh úsáid inmheánach an Choimisiúin Eorpaigh.

               Chun na críche sin, ba cheart Iarscríbhinní III agus IV a ghabhann leis an gComhaontú a leasú chun comhoiriúnacht agus comhsheasmhacht a athbhunú idir rialacha dlíthiúla agus cur i bhfeidhm praiticiúil na rialacha sin agus chun socruithe oibre éifeachtúla agus éifeachtacha a chosaint agus a áirithiú a thuilleadh ar an dá thaobh gan an riosca go gcuirfí na leibhéil slándála i mbaol.

               Beidh an gníomh atá beartaithe ina cheangal ar na páirtithe i gcomhréir le hAirteagal 13(2) den Chomhaontú, lena bhforáiltear an méid seo a leanas: ‘Féadfaidh an Comhchoiste a chinneadh Iarscríbhinn nua a ghlacadh nó Iarscríbhinn a ghabhann leis an gComhaontú seo cheana féin a leasú’. Thairis sin agus i gcomhréir le hAirteagal 12(3) den Chomhaontú, beidh na cinntí a ghlacfaidh an Comhchoiste sna cásanna dá bhforáiltear sa Chomhaontú seo, ar theacht i bhfeidhm dóibh, ceangailteach ar na Páirtithe.

               3.An seasamh atá le glacadh thar ceann an Aontais

               Leis an gCinneadh ón gComhairle atá bunaithe ar an togra seo ón gCoimisiún cinntear seasamh an Aontais Eorpaigh maidir leis an gCinneadh ón gComhchoiste atá le glacadh i ndáil le hIarscríbhinní III agus IV a ghabhann leis an gComhaontú a leasú.

               Le hAirteagal 9(2) den Chomhaontú leagtar síos na leibhéil íogaireachta le haghaidh faisnéis íogair, a úsáidfidh na Páirtithe chun faisnéis íogair a shainaithint a láimhseáiltear agus a mhalartaítear faoin gComhaontú, i gcomhréir le hIarscríbhinn III a ghabhann leis an gComhaontú. Soláthraítear le hIarscríbhinn IV a ghabhann leis an gComhaontú sainmhíniú ar leibhéil íogaireachta CTA i dtéarmaí rúndachta agus rátáil sláine.

               De bharr an riachtanais atá ann faisnéis íogair neamh-rúnaicmithe a mhalartú faoi chuimsiú chreat an Chomhaontaithe trí bhíthin naisc clárlainne díreach a bunaíodh leis an gComhaontú, is gá an leibhéal riachtanach slándála a chosaint chun an riosca i ndáil le calaois, mí-úsáid nó gníomhaíochtaí coiriúla lena mbaineann na clárlanna a íoslaghdú, ach chun freagairt ar theagmhais den chineál sin agus sláine an naisc clárlainne a chosaint freisin, chomh maith leis na margaidh atá nasctha. Chun na críche sin, leagtar síos leis an gComhaontú na leibhéil íogaireachta agus soláthraítear ann na rialacha ábhartha maidir le conas is féidir déileáil le faisnéis íogair faoin gComhaontú. Sainmhínítear go sainráite sa Chomhaontú na marcálacha slándála atá le húsáid faoin gComhaontú, atá comhionann leis na marcálacha slándála a úsáideadh sular glacadh Fógra Slándála C(2019) 1904. Tar éis Fógra Slándála C(2019) 1904 a ghlacadh, níl na marcálacha slándála is infheidhme sa Choimisiún Eorpach faoi láthair ag teacht leo siúd a leagtar síos sa Chomhaontú agus ba cheart iad a chur i gcomhréir lena chéile arís. Moladh le Fógra Slándála C(2019) 1904 go gcomhaontófar le páirtithe seachtracha ar shocruithe dá réir.

               Is sprioc beartais fadtéarmach de chuid an Aontais Eorpaigh agus an phobail idirnáisiúnta margadh idirnáisiúnta carbóin dea-fheidhmiúil a fhorbairt trí chórais trádála astaíochtaí a nascadh ón mbun aníos, go háirithe mar bhealach chun cuspóirí aeráide Chomhaontú Pháras a bhaint amach. I dtaca leis sin, ceadaítear le hAirteagal 25 den Treoir lena mbunaítear Córas Trádála Astaíochtaí an Aontais Eorpaigh (CTA AE) CTA AE a nascadh le córais trádála astaíochtaí eile ar choinníoll go mbeidh siad éigeantach, go mbeidh dearbhtheorainn acu ar astaíochtaí agus go mbeidh siad comhoiriúnach, faoi mar atá siad le córas na hEilvéise. Tar éis don Chomhaontú teacht i bhfeidhm an 1 Eanáir 2020, léiríonn ba chéim thábhachtach é athbhunú na comhoiriúnachta agus na comhsheasmhachta  i dtreo chur chun feidhme an Chomhaontaithe.

               4.Bunús dlí

               4.1.Bunús dlí don nós imeachta

               4.1.1.Na Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena mbunaítear ‘na seasaimh atá le glacadh thar ceann an Aontais i gcomhlacht arna chur ar bun trí chomhaontú, nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, cé is moite de ghníomhartha lena bhforlíonfar nó lena leasófar creat institiúideach an chomhaontaithe.’

               Áirítear ar na ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist. Áirítear air freisin ionstraimí nach bhfuil éifeacht cheangailteach leo faoin dlí idirnáisiúnta, ach a d'fhéadfadh ‘tionchar cinntitheach a bheith acu ar ábhar na reachtaíochta a ghlacfaidh reachtas an Aontais Eorpaigh’
                  2
               .

               4.1.2.Feidhm maidir leis an gcás seo

               Is comhlacht é an Comhchoiste a bunaíodh de bhun Airteagal 12 den Chomhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh.

               An gníomh, a iarrtar ar an gComhchoiste a ghlacadh, is gníomh é a bhfuil éifeachtaí dlíthiúla leis. Beidh an gníomh atá beartaithe ceangailteach faoin dlí idirnáisiúnta i gcomhréir le hAirteagal 12(3) den Chomhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh.

               Ní dhéantar creat institiúideach an Chomhaontaithe a fhorlíonadh ná a leasú leis an ngníomh atá beartaithe.

               Dá bhrí sin, is é Airteagal 218(9) CFAE bunús dlí nós imeachta an chinnidh atá beartaithe.

               4.2.Bunús dlí substainteach

               4.2.1.Na Prionsabail

               An bunús dlí substainteach atá le cinneadh faoi Airteagal 218(9) CFAE, braitheann sé go príomha ar chuspóir agus ar ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm leis an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh-chomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, is é sin an bunús dlí a éilítear de réir na príomhaidhme nó na príomh-chomhpháirte.

               4.2.2.Feidhm maidir leis an gcás seo

               Is leis an gcomhshaol a bhaineann príomhchuspóir agus príomhábhar an ghnímh atá beartaithe.

               Dá bhrí sin, is é Airteagal 192(1) CFAE bunús dlí substainteach an chinnidh atá beartaithe.

               4.3.Conclúid

               Ba cheart Airteagal 192(1) CFAE a bheith ina bhunús dlí don chinneadh atá beartaithe, i gcomhar le hAirteagal 218(9) CFAE.

               5.Foilsiú an ghnímh atá beartaithe

               Ós rud é go leasófar le gníomh an Chomhchoiste Iarscríbhinní III agus IV a ghabhann leis an gComhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh is iomchuí an gníomh a fhoilsiú in Iris Oifigiúil an Aontais Eorpaigh tar éis a ghlactha.

               2022/0076 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh laistigh den Chomhchoiste a bunaíodh leis an gComhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh, a mhéid a bhaineann le hIarscríbhinní III agus IV a ghabhann leis an gComhaontú a leasú

               (Téacs atá ábhartha maidir le LEE)

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 192(1), i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Rinne an tAontas an Comhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh (‘an Comhaontú’) a thabhairt i gcrích le Cinneadh (AE) 2018/219 ón gComhairle
                  3
                agus tháinig sé i bhfeidhm an 1 Eanáir 2020.

               (2)De bhun Airteagal 12(3) den Chomhaontú, féadfaidh an Comhchoiste cinntí a ghlacadh a bheidh ina gceangal ar na Páirtithe, ar theacht i bhfeidhm do na cinntí sin.

               (3)In 2022, le linn a chúigiú cruinniú nó níos luaithe tríd an nós imeachta i scríbhinn de bhun Airteagal 8(4) de Rialacha Nós Imeachta an Comhchoiste
                  4
               , glacfaidh an Comhchoiste an Cinneadh maidir le hIarscríbhinní III agus IV a ghabhann leis an gComhaontú a leasú.

               (4)An Cinneadh maidir le hIarscríbhinní III agus IV a ghabhann leis an gComhaontú a leasú, ós rud é go mbeidh sé ceangailteach ar an Aontas, is iomchuí an seasamh atá le glacadh thar ceann an Aontais sa Chomhchoiste a leagan síos.

               (5)Is iomchuí comhoiriúnacht agus comhsheasmhacht a athbhunú idir rialacha dlíthiúla agus cur i bhfeidhm na rialacha sin d’fhonn faisnéis íogair a chosaint, go háirithe chun í a chosaint ar nochtadh neamhúdaraithe nó ar chaillteanas sláine.

               TAR ÉIS AN CINNEADH SEO A GHLACADH:

               Airteagal 1

               An seasamh atá le glacadh thar ceann an Aontais ag an gcúigiú cruinniú den Chomhchoiste nó níos luaithe tríd an nós imeachta i scríbhinn de bhun Airteagal 8(4) de Rialacha Nós Imeachta an Chomhchoiste
                  5
               , beidh an seasamh sin bunaithe ar dhréachtghníomh an Chomhchoiste atá i gceangal leis an gCinneadh seo.

               Airteagal 2

               Dírítear an Cinneadh seo chuig an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Cinneadh Uimh. 1/2019 ón gComhchoiste a bunaíodh leis an gComhaontú idir an tAontas Eorpach agus Cónaidhm na hEilvéise maidir lena gCórais Trádála Astaíochtaí Gás Ceaptha Teasa a Nascadh an 25 Eanáir 2019 maidir le glacadh a Rialacha Nós Imeachta, atá le fáil ag
                  https://ec.europa.eu/clima/system/files/2021-07/20191201_jc_dec_rop_en.pdf
                   agus Cinneadh (AE) 2018/1279 ón gComhairle an 18 Meán Fómhair 2018, IO L 239 an 24.9.2018, lch. 8.

                     (2)

                        Breithiúnas ón gCúirt Bhreithiúnais an 7 Deireadh Fómhair 2014, an Ghearmáin v an Chomhairle, C‑399/12, ECLI:EU:C:2014:2258, míreanna 61 go 64.

                     (3)

                        IO L 322, 7.12.2017, lch. 3.

                     (4)

                        Cinneadh Uimh. 1/2019 ón gComhchoiste a bunaíodh leis an gComhaontú idir an tAontas Eorpach agus Cónaidhm na hEilvéise maidir lena gCórais Trádála Astaíochtaí Gás Ceaptha Teasa a Nascadh an 25 Eanáir 2019 maidir le glacadh a Rialacha Nós Imeachta, atá le fáil ag
                  https://ec.europa.eu/clima/system/files/2021-07/20191201_jc_dec_rop_en.pdf
                   agus Cinneadh (AE) 2018/1279 ón gComhairle an 18 Meán Fómhair 2018, IO L 239 an 24.9.2018, lch. 8.

                     (5)

                        Cinneadh Uimh. 1/2019 ón gComhchoiste a bunaíodh leis an gComhaontú idir an tAontas Eorpach agus Cónaidhm na hEilvéise maidir lena gCórais Trádála Astaíochtaí Gás Ceaptha Teasa a Nascadh an 25 Eanáir 2019 maidir le glacadh a Rialacha Nós Imeachta, atá le fáil ag
                  https://ec.europa.eu/clima/system/files/2021-07/20191201_jc_dec_rop_en.pdf
                   agus Cinneadh (AE) 2018/1279 ón gComhairle an 18 Meán Fómhair 2018, IO L 239 an 24.9.2018, lch. 8.

    ---documentbreak---

               AN COIMISIÚN EORPACH
            An Bhruiséil,18.3.2022
            COM(2022) 111 final

            IARSCRÍBHINN
            a ghabhann leis an Togra le haghaidh CINNEADH ÓN gCOIMISIÚN
            maidir leis an seasamh atá le glacadh thar ceann an Aontais Eorpaigh laistigh den Chomhchoiste a bunaíodh leis an gComhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh,
            lena leasaítear Iarscríbhinní III agus IV a ghabhann leis an gComhaontú

               CINNEADH Uimh. 1/2022 ÓN gCOMHCHOISTE A BUNAÍODH FAOIN gCOMHAONTÚ IDIR AN tAONTAS EORPACH AGUS CÓNAIDHM NA hEILVÉISE MAIDIR LENA gCÓRAIS TRÁDÁLA ASTAÍOCHTAÍ GÁS CEAPTHA TEASA A NASCADH
                  an …
                  lena leasaítear Iarscríbhinní III agus IV a ghabhann leis an gComhaontú

               TÁ AN COMHCHOISTE,

               Ag féachaint don Chomhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh
                  1
                (dá ngairtear ‘an Comhaontú’ anseo feasta) agus go háirithe Airteagal 9 agus Airteagal 13(2) de,

               De bharr an mhéid seo a leanas:

               (1)De bhun Airteagal 9(2) den Chomhaontú, déanfar faisnéis íogair a mharcáil i gcomhréir lena leibhéal íogaireachta.

               (2)Leagtar amach le hIarscríbhinn III a ghabhann leis an gComhaontú conas a mharcáiltear faisnéis íogair a láimhseáiltear agus a mhalartaítear faoin gComhaontú. Ceanglaítear leis an Iarscríbhinn sin ar na Páirtithe úsáid a bhaint as na leibhéil íogaireachta chun faisnéis íogair den chineál sin a shainaithint.

               (3)Sainmhínítear leibhéil íogaireachta CTA le hIarscríbhinn IV a ghabhann leis an gComhaontú agus bunaítear leibhéal íogaireachta faisnéise domhanda.

               (4)Tá marcáil faisnéise agus láimhseáil chomhfhreagrach na faisnéise sin tábhachtach chun an leibhéal rúndachta faisnéise atá riachtanach a áirithiú chun damáiste de bharr nochtadh neamhúdaraithe faisnéise a sheachaint.

               (5)Trí bhíthin Fhógra Slándála C(2019) 1904, d’athraigh an Coimisiún Eorpach marcálacha slándála faisnéise íogaire neamh-rúnaicmithe le haghaidh úsáid inmheánach an Choimisiúin Eorpaigh. Mhol an Coimisiún Eorpach comhaontú a dhréachtú le páirtithe seachtracha lena leagfar amach na treoracha láimhseála le haghaidh na faisnéise uile a mhalartaítear eatarthu.

               (6)Chun cur i bhfeidhm comhsheasmhach na marcálacha slándála a áirithiú mar a leagtar amach in Iarscríbhinní III agus IV a ghabhann leis an gComhaontú, féadfaidh an Comhchoiste na hIarscríbhinní sin a leasú i gcomhréir le hAirteagal 13(2) den Chomhaontú.

               (7)Ina thríú cruinniú a tionóladh an 26 Samhain 2020, d’fhormheas an Comhchoiste na treoracha láimhseála i gcomhréir le hIarscríbhinn III a ghabhann leis an gComhaontú agus dá dtagraítear in Airteagal 8(2) den Chomhaontú.

               (8)An Meitheal a bunaíodh le Cinntí 1/2020 agus 2/2020 ón gComhchoiste, mhol sí na treoracha láimhseála a leasú, i gcomhréir leis an sainordú a sholáthraítear leis na Cinntí sin, chun cur i bhfeidhm comhsheasmhach na marcálacha slándála a áirithiú.

               TAR ÉIS AN CINNEADH SEO A GHLACADH:

               Airteagal 1

               Cuirtear an Iarscríbhinn a ghabhann leis an gCinneadh seo in ionad Iarscríbhinní III agus IV a ghabhann leis an gComhaontú.

               Airteagal 2

               Tiocfaidh an Cinneadh seo i bhfeidhm an lá a ghlacfar é.

               Arna dhéanamh i mBéarla [sa Bhruiséil][i mBeirn], an [xx 2022].

               Thar ceann an Chomhchoiste

                        Rúnaí don Aontas Eorpach

                        An Cathaoirleach

                        Rúnaí don Eilvéis

               IARSCRÍBHINN

               IARSCRÍBHINN III

               LEIBHÉIL ÍOGAIREACHTA AGUS TREORACHA LÁIMHSEÁLA

               Úsáidfidh na Páirtithe na leibhéil íogaireachta seo a leanas chun faisnéis íogair a láimhseáiltear agus a mhalartaítear faoin gComhaontú seo a shainaithint:

               Chun na críche sin, cuirfear na marcálacha a leagtar síos in Airteagal 9(2) den Chomhaontú seo i bhfeidhm mar seo a leanas:

               —  Cuirfear ETS Limited (CTA Teoranta) i bhfeidhm san Aontas mar ‘SENSITIVE: ETS Joint Procurement’ (ÍOGAIR: Soláthar Comhpháirteach CTA); san Eilvéis mar ‘LIMITED: ETS’ (TEOREANTA: CTA)

               —  Cuirfear CTA Íogair i bhfeidhm san Aontas agus san Eilvéis mar ‘SENSITIVE: ETS’ (TEORANTA: CTA)

               —  Cuirfear ETS Critical (CTA Criticiúil) i bhfeidhm san Aontas agus san Eilvéis mar ‘SPECIAL HANDLING: ETS Critical’ (LÁIMHSEÁIL SPEISIALTA: CTA Criticiúil)

               Faisnéis atá marcáilte mar ‘SPECIAL HANDLING: ETA Critical’, (LÁIMHSEÁIL SPEISIALTA: CTA Criticiúil) tá sí níos íogaire ná faisnéis atá marcáilte mar ‘SENSITIVE: ETS’, (ÍOGAIR: CTA) atá níos íogaire arís ná faisnéis atá marcáilte mar ‘SENSITIVE: ETS Joint Procurement’ (ÍOGAIR: Soláthar Comhpháirteach CTA) san Aontas nó mar ‘LIMITED: ETS’ (TEORANTA: CTA) san Eilvéis.

               Comhaontaíonn na Páirtithe go bhforbrófar treoracha láimhseála ar bhonn bheartas aicmiúcháin fhaisnéis CTA an Aontais agus ar bhonn Reacht um Chosaint Faisnéise agus Acht Feidearálach um Chosaint Sonraí na hEilvéise. Cuirfear na treoracha láimhseála faoi bhráid an Chomhchoiste lena bhformheas. Tar éis na horduithe a fhormheas, déanfar an fhaisnéis uile a láimhseáil de réir a leibhéil íogaireachta i gcomhréir leis na treoracha láimhseála.

               I gcás ina bhfuil difríocht idir na measúnuithe arna ndéanamh ag na Páirtithe ar na leibhéil, cuirfear an leibhéal is airde i bhfeidhm.

               Áireofar buncheanglais slándála coibhéiseacha maidir leis na treoracha láimhseála seo a leanas i reachtaíocht gach Páirtí, agus leibhéil íogaireachta CTA á gcur san áireamh:

               —  Giniúint an doiciméid

               —  Acmhainní

               —  An Leibhéal Íogaireachta

               —  Stóráil

               —  Doiciméad leictreonach ar líonra

               —  Doiciméad leictreonach i dtimpeallacht áitiúil

               —  Doiciméad fisiceach

               —  Tarchur leictreonach

               —  Fón agus fón póca

               —  Facs

               —  Ríomhphost

               —  Tarchur sonraí

               —  Tarchur fisiceach

               —  Ó Bhéal

               —  Aistriú pearsanta

               —  Córas Poist

               —  Úsáid

               —  Próiseáil le feidhmchláir TF

               —  Priontáil

               —  Cóipeáil

               —  Doiciméad a bhaint as suíomh buan

               —  Bainistíocht Faisnéise

               —  Meastóireacht thráthrialta ar aicmiú agus faighteoirí

               —  Cartlannú

               —  Scriosadh agus Díothú

               IARSCRÍBHINN IV

               SAINMHÍNIÚ AR LEIBHÉAL ÍOGAIREACHTA CTA

               A.1 – Rátáil Rúndachta agus Sláine

               Ciallaíonn ‘rúndacht’ gné choimeádta na faisnéise nó an chórais faisnéise iomlán nó cuid de (amhail algartaim, cláir agus doiciméadacht) a bhfuil rochtain orthu teoranta do dhaoine, comhlachtaí agus nósanna imeachta údaraithe.

               Ciallaíonn ‘sláine’ an ráthaíocht nach féidir an córas faisnéise agus an fhaisnéis phróiseáilte a athrú ach amháin trí ghníomh dlisteanach d’aon ghnó agus go dtabharfar na torthaí a bhfuil coinne leo go cruinn agus go hiomlán leis an gcóras.

               Maidir le gach píosa faisnéise CTA a mheastar a bheith íogair, is gá an ghné rúndachta a mheas i gcomhthéacs an tionchair fhéideartha ar leibhéal gnó i gcás ina nochtar an fhaisnéis sin agus is gá an ghné sláine a mheas i gcomhthéacs an tionchair fhéideartha ar leibhéal gnó i gcás ina n‑athraítear an fhaisnéis sin go neamhthoilteanach, nó i gcás ina ndíothaítear go páirteach nó go hiomlán í.

               Déanfar leibhéal rúndachta na faisnéise agus leibhéal sláine córais faisnéise a rátáil tar éis measúnú a dhéanamh atá bunaithe ar na critéir i roinn A.2. Leis na rátálacha sin, is féidir meastóireacht a dhéanamh ar leibhéal íogaireachta domhanda na faisnéise trí bhíthin an tábla mapála a sholáthraítear i roinn A.3.

               A.2 – Rátáil Rúndachta agus Sláine

               A.2.1 – ‘Rátáil íseal’

               Tabharfar rátáil íseal d’aon fhaisnéis a bhaineann le CTA a ndéanfadh nochtadh na faisnéise sin agus/nó caillteanas a sláine damáiste measartha do na Páirtithe nó d’institiúidí eile, agus gur dócha go mbeadh na tionchair seo a leanas mar thoradh air sin:

               —  go ndéanfaí difear measartha do chaidreamh polaitiúil nó taidhleoireachta;

               —  go mbeadh drochphoiblíocht áitiúil á tarraingt ar íomhá nó ar cháil na bPáirtithe nó institiúidí eile;

               —  go gcuirfí náire ar dhaoine aonair;

               —  go ndéanfaí difear do mheanma/táirgiúlacht na foirne;

               —  go mbeadh caillteanas teoranta airgeadais ann, nó go n‑éascófaí gnóthachan míchuí nó buntáiste míchuí go measartha do dhaoine aonair nó do chuideachtaí;

               —  go ndéanfaí difear measartha d’fhorbairt éifeachtach nó d’fheidhmiú bheartais na bPáirtithe;

               —  go ndéanfaí difear measartha do bhainistiú cuí na bPáirtithe agus a n‑oibríochtaí.

               A.2.2 – ‘Meánrátáil’

               Tabharfar meánrátáil d’aon fhaisnéis a bhaineann le CTA a ndéanfadh nochtadh na faisnéise sin agus/nó caillteanas a sláine damáiste do na Páirtithe nó d’institiúidí eile, agus gur dócha go mbeadh na tionchair seo a leanas mar thoradh air sin:

               — go gcuirfí náire ar chaidreamh polaitiúil nó taidhleoireachta;

               —  go ndéanfaí damáiste d’íomhá nó do cháil na bPáirtithe nó institiúidí eile;

               —  go gcuirfí anacair ar dhaoine aonair;

               —  go mbeadh meanma/táirgiúlacht na foirne níos measa dá bharr;

               — go gcuirfí náire ar na Páirtithe nó ar institiúidí eile i gcaibidlíocht tráchtála nó i gcaibidlíocht bheartais le páirtithe eile;

               —  go mbeadh caillteanas airgeadais ann, nó go n‑éascófaí gnóthachan míchuí nó buntáiste míchuí do dhaoine aonair nó do chuideachtaí;

               —  go ndéanfaí difear d’imscrúdú coireachta;

               —  go sárófaí oibleagáidí dlíthiúla nó conarthacha maidir le rúndacht faisnéise;

               —  go ndéanfaí difear d’fhorbairt nó d’fheidhmiú bheartais na bPáirtithe;

               —  go ndéanfaí difear do bhainistiú cuí na bPáirtithe agus a n‑oibríochtaí.

               A.2.3 – ‘Rátáil ard’

               Tabharfar rátáil ard d’aon fhaisnéis a bhaineann le CTA a ndéanfadh nochtadh na faisnéise sin agus/nó caillteanas a sláine damáiste tubaisteach agus/nó damáiste do-ghlactha do na Páirtithe nó d’institiúidí eile, agus gur dócha go mbeadh na tionchair seo a leanas mar thoradh air sin:

               —  go ndéanfaí dochar do chaidreamh taidhleoireachta;

               —  go gcuirfí anacair mhór ar dhaoine aonair;

               —  go mbeadh sé níos deacra éifeachtacht oibríochta nó slándáil oibríochta na bPáirtithe nó fórsaí rannchuiditheoirí eile a choimeád;

               —  go mbeadh caillteanas airgeadais ann, nó go n‑éascófaí gnóthachan míchuí nó buntáiste míchuí do dhaoine aonair nó do chuideachtaí;

               —  go sárófaí gealltanais chuí go gcoinneofaí rúndacht na faisnéise arna soláthar ag tríú páirtithe;

               —  go sárófaí srianta reachtúla maidir le nochtadh faisnéise;

               —  go ndéanfaí dochar d'imscrúdú na coireachta nó go n‑éascófaí coireacht;

               — go gcuirfí na Páirtithe faoi mhíbhuntáiste i gcaibidlíocht tráchtála nó i gcaibidlíocht bheartais le páirtithe eile;

               —  go gcuirfí bac ar fhorbairt éifeachtach nó ar fheidhmiú bheartais na bPáirtithe;

               —  go mbainfí an bonn ó bhainistiú cuí na bPáirtithe agus a n‑oibríochtaí.

               A.3. Measúnú ar leibhéal íogaireachta fhaisnéis CTA

               Bunaithe ar na rátálacha Rúndachta agus Sláine de bhun roinn A.2 agus i gcomhréir leis na leibhéil íogaireachta de bhun Iarscríbhinn III a ghabhann leis an gComhaontú seo, bunaítear an leibhéal íogaireachta faisnéise domhanda trí úsáid a bhaint as an tábla mapála seo a leanas:

                        Rátáil rúndachta

                        Rátáil sláine

                        Íseal

                        Meánach

                        Ard

                        Íseal

                        Marcáil an Aontais:
                        SENSITIVE: ETS Joint Procurement

                        Marcáil na hEilvéise :
                        LIMITED : ETS

                        SENSITIVE: ETS

                        (nó

                           (*)

                        Marcáil an Aontais:
                        SENSITIVE: ETS Joint Procurement

                        Marcáil na hEilvéise:
                        LIMITED: ETS

                        )

                        SPECIAL HANDLING: ETS Critical

                        Meánach

                        SENSITIVE: ETS

                        (nó

                           (*)

                        Marcáil an Aontais:
                        SENSITIVE: ETS Joint Procurement

                        Marcáil na hEilvéise:
                        LIMITED: ETS

                        )

                        SENSITIVE: ETS

                        (nó

                           (*)

                        SPECIAL HANDLING: ETS Critical

                        )

                        SPECIAL HANDLING: ETS Critical

                        Ard

                        SPECIAL HANDLING:
                        ETS Critical

                        SPECIAL HANDLING: ETS Critical

                        SPECIAL HANDLING: ETS Critical

                        (*)

                        Déanfar measúnú ar éagsúlacht fhéideartha ar bhonn cás ar chás.

                     (1)

                        IO L 322, 7.12.2017, lch. 3.


               AN COIMISIÚN EORPACH
            An Bhruiséil,6.4.2022
            COM(2022) 158 final
            2022/0103(NLE)

            Togra le haghaidh
            CINNEADH ÓN gCOMHAIRLE
            maidir leis an seasamh tá le glacadh thar ceann an Aontais Eorpaigh i leith Ríocht Aontaithe na Breataine Móire agus Thuaisceart Éireann i ndáil leis an gcinntiúchán faoi Airteagal 540(2) den Chomhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, faoin dáta óna bhféadfaidh na Ballstáit sonraí pearsanta dá dtagraítear in Airteagail 530, 531, 534 agus 536 den Chomhaontú sin a sholáthar don Ríocht Aontaithe

               MEABHRÁN MÍNIÚCHÁIN

               1.Ábhar an togra

               Baineann an togra seo le cinneadh ón gComhairle, chun go mbeidh an tAontas in ann dearbhú a dhéanamh lena leagtar amach an dáta óna bhféadfaidh na Ballstáit sonraí pearsanta a bhaineann le próifílí DNA agus sonraí dachtalascópacha a sholáthar don Ríocht Aontaithe, i gcomhréir le hAirteagal 540(2) den Chomhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann (dá ngairtear ‘an Ríocht Aontaithe’ anseo feasta), den pháirt eile (dá ngairtear ‘an Comhaontú Trádála agus Comhair’ anseo feasta).

               2.Comhthéacs an togra

               2.1.TCA

               Leis an gComhaontú Trádála agus Comhair (dá ngairtear ‘TCA’ anseo feasta), leagtar síos an bonn le haghaidh caidreamh leathan idir an tAontas agus an Ríocht Aontaithe, laistigh de limistéar rathúnais agus dea-chomharsanúlachta, caidreamh arb é is príomhthréith dó dlúthchaidreamh síochánta atá bunaithe ar chomhar agus a dhéanann neamhspleáchas agus ceannasacht na bPáirtithe a urramú. Cuireadh i bhfeidhm go sealadach é ó bhí an 1 Eanáir 2021 ann agus tháinig sé i bhfeidhm an 1 Bealtaine 2021.

               Déanann TCA foráil maidir le comhar idir na Páirtithe i dtaca le comparáid uathoibrithe a dhéanamh idir próifílí DNA, sonraí dachtalascópacha agus sonraí clárúcháin feithicle. Ní fhéadfar tús a chur leis an gcomhar sin, áfach, go dtí go mbeidh sé fíoraithe ag an Aontas gur chomhlíon an Ríocht Aontaithe na coinníollacha a leagtar amach in Airteagal 539 TCA agus in Iarscríbhinn 39 a ghabhann leis. Tar éis cuairt mheastóireachta a thabhairt ar an Ríocht Aontaithe an 24 agus 25 Samhain 2021, tháinig foireann meastóireachta an Aontais Eorpaigh ar an gconclúid ina cuid tuarascálacha go ndéanann an comhar leis an Ríocht Aontaithe maidir le próifílí DNA agus sonraí dachtalascópacha na ceanglais ábhartha a chomhlíonadh. Cuireadh na tuarascálacha sin faoi bhráid na Comhairle an 17 Márta 2022.

               Níor chuir an Ríocht Aontaithe in iúl go dtí seo go bhfuil sí réidh le dul faoi mheastóireacht maidir le sonraí clárúcháin feithicle.

               2.2.An gníomh atá beartaithe ag an Aontas

               In Airteagal 540(2) TCA, foráiltear go gcinnfidh an tAontas an dáta óna bhféadfaidh na Ballstáit sonraí pearsanta a sholáthar don Ríocht Aontaithe de bhun Theideal II (‘Malartuithe DNA, méarloirg agus sonraí clárúcháin feithicle’), ar bhonn tuarascáil mheastóireachta fhoriomlán ar an gcuairt mheastóireachta agus, i gcás inarb infheidhme, ar thriail phíolótach.

               De bhun Iarscríbhinn 39 a ghabhann le TCA, cinnfidh an Chomhairle, ar bhonn meastóireachta, ar chomhlíon an Ríocht Aontaithe na coinníollacha is gá maidir le malartú uathoibrithe sonraí. Beidh an cinneadh le bunú ar thuarascáil mheastóireachta fhoriomlán ina mbeidh achoimre ar thorthaí ceistneora ábhartha, cuairte meastóireachta agus, i gcás inarb infheidhme, trialach píolótaí.

               Beidh an cinneadh sin ina cheangal, faoin dlí idirnáisiúnta, ar an Ríocht Aontaithe trí bhíthin dearbhú aontaobhach ón Aontas, mar atá soiléir ó Airteagal 540(2) TCA. Ní mór fógra a thabhairt don Ríocht Aontaithe faoin dhearbhú aontaobhach ón Aontas.

               3.An seasamh atá le glacadh thar ceann an Aontais

               3.1.Cúlra

               A bhuí le TCA, is féidir oibriú i gcomhar maidir le comparáid uathoibrithe a dhéanamh idir próifílí DNA, méarloirg agus sonraí clárúcháin feithicle. Chun leas a bhaint as na féidearthachtaí sin, bhí ar an Ríocht Aontaithe dul faoi mheastóireacht ar dtús.

               Tar éis cuairt mheastóireachta a thabhairt ar an Ríocht Aontaithe an 24 agus 25 Samhain 2021, tháinig foireann meastóireachta an Aontais Eorpaigh ar an gconclúid ina cuid tuarascálacha go ndéanann an comhar leis an Ríocht Aontaithe maidir le próifílí DNA agus sonraí dachtalascópacha na ceanglais ábhartha a chomhlíonadh. Cuireadh na tuarascálacha sin faoi bhráid na Comhairle an x Márta 2022 agus is éard a rinneadh leis na tuarascálacha sin, an bealach a réiteach don Chomhairle é a ligean don Aontas dearbhú a dhéanamh go bhféadfaidh na Ballstáit sonraí pearsanta maidir le próifílí DNA agus sonraí dachtalascópacha a sholáthar don Ríocht Aontaithe, sonraí dá dtagraítear in Airteagal 540(2) TCA.

               3.2.An seasamh atá á bheartú

               I bhfianaise an mhéid thuas, tá sé beartaithe ag an gCoimisiún XXXXX a shocrú mar an dáta óna bhféadfaidh na Ballstáit sonraí pearsanta maidir le próifílí DNA agus sonraí dachtalascópacha dá dtagraítear in Airteagail 530, 531, 534 agus 536 den Chomhaontú Trádála agus Comhair a sholáthar don Ríocht Aontaithe.

               Le linn di bheith ina ball den Aontas, bhí an Ríocht Aontaithe rannpháirteach sa mhalartú próifílí DNA agus sonraí dachtalascópacha idir na Ballstáit, i gcomhréir le Cinntí 2008/615/CGB
                  1
                agus 2008/616/CGB
                  2
                ón gComhairle. Chun bearna a sheachaint sa chomhar leanúnach maidir le próifílí DNA agus sonraí dachtalascópacha, déanann TCA foráil maidir le tréimhse eatramhach inar féidir leis na Ballstáit na sonraí sin a sholáthar don Ríocht Aontaithe, ar feitheamh thoradh na meastóireachtaí dá bhforáiltear in Airteagal 540(1) TCA. Mhair an tréimhse eatramhach sin go dtí an 30 Meán Fómhair 2021 ar dtús agus cuireadh síneadh léi go dtí an 30 Meitheamh 2022 le cinneadh ón gCoiste Speisialaithe um Fhorfheidhmiú an Dlí agus um Chomhar Breithiúnach an 28 Meán Fómhair 2021
                  3
               . Ní fhéadfar síneadh breise a chur léi, áfach. Dá bhrí sin, maidir leis an dearbhú aontaobhach is gá, beidh ar an Aontas an dearbhú sin a dhéanamh faoin 30 Meitheamh 2022 chun bearna sa chomhar leanúnach a sheachaint.

               4.Bunús dlí

               4.1.Bunús dlí don nós imeachta

               4.1.1.Na prionsabail

               In Airteagal 218(9) CFAE déantar foráil maidir le cinntí lena leagfar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear leis an gcoincheap ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear orthu freisin ionstraimí nach bhfuil éifeacht cheangailteach leo faoin dlí idirnáisiúnta, ach a d’fhéadfadh ‘tionchar cinntitheach a imirt ar ábhar na reachtaíochta a ghlacfaidh reachtas an Aontais Eorpaigh’
                  4
               .

               4.1.2.Feidhm maidir leis an gcás seo

               Foráiltear le hAirteagal 540(1) agus (2) TCA, i gcás ina mbeidh na coinníollacha a leagtar amach in Airteagal 539 TCA agus in Iarscríbhinn 39 a ghabhann leis comhlíonta ag an Ríocht Aontaithe, go socróidh an tAontas an dáta nó na dátaí óna bhféadfaidh na Ballstáit sonraí pearsanta maidir le próifílí DNA agus sonraí dachtalascópacha a sholáthar don Ríocht Aontaithe. Cé gur gníomh aontaobhach ón Aontais é an cinntiúchán sin agus nach gníomh é atá le glacadh ag aon cheann de na comhlachtaí arna mbunú ag TCA, beidh éifeachtaí dlíthiúla aige mar sin féin. Dá bhrí sin, ba cheart seasamh an Aontais is bun leis an gcinntiúchán sin a bhunú i gcomhréir le hAirteagal 218(9) CFAE, arna chur i bhfeidhm de réir analaí.

               Tá éifeachtaí dlíthiúla an dearbhaithe ceangailteach faoin dlí idirnáisiúnta agus tagann siad go hiomlán ar an Aontas, mar pháirtí in TCA. Dá bhrí sin, i gcomhréir le hAirteagal 3(2) CFAE, tá inniúlacht eisiach ag an Aontas i leith an ábhair sin.

               Cinntiúchán an dáta ábhartha dá dtagraítear in Airteagal 540(2) TCA, ní chiallaíonn sin go ndéanfar creat an chomhaontaithe sin a fhorlíonadh ná a leasú.

               4.2.Bunús dlí substainteach

               4.2.1.Na prionsabail

               Braitheann an bunús dlí substainteach le haghaidh cinneadh faoi Airteagal 218(9) CFAE go príomha ar chuspóir agus ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile a shainaithint mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, eadhon an bunús dlí a éilítear de réir na príomhaidhme nó na príomh‑chomhpháirte.

               Maidir le gníomh atá beartaithe a bhfuil roinnt cuspóirí éagsúla á saothrú leis san am céanna, nó a bhfuil roinnt comhpháirteanna éagsúla ann, ar cuspóirí nó comhpháirteanna iad a bhfuil dlúthnasc doscartha eatarthu gan aon cheann acu a bheith teagmhasach le hais an ceann eile, ní mór, ar bhonn eisceachtúil, na bunúis dlí chomhfhreagracha áirithe a áireamh sa bhunús dlí substainteach atá le cinneadh faoi Airteagal 218(9) CFAE.

               4.2.2.Feidhm maidir leis an gcás seo

               Le cinntiúchán an dáta nó na ndátaí dá dtagraítear in Airteagal 540(2) den Chomhaontú Trádála agus Comhair, saothraítear cuspóirí i réimse na cosanta sonraí agus an chomhair póilíneachta agus tá comhpháirteanna ann a bhaineann leis an réimse sin.

               Dá bhrí sin, is iad Airteagail 16(2) agus 87(2)(a) CFAE bunús dlí substainteach an chinnidh atá beartaithe.

               Tá an Comhaontú Trádála agus Comhair ina cheangal ar na Ballstáit uile de bhua Chinneadh (AE) 2021/689 ón gComhairle
                  5
               , Cinneadh a bhfuil Airteagal 217 CFAE ina bhunús dlí substainteach aige.

               4.3.Conclúid

               Ba cheart Airteagail 16(2) agus 87(2)(a) CFAE, i gcomhar le hAirteagal 218(9) CFAE, a bheith ina mbunús dlí leis an gcinneadh atá beartaithe.

               2022/0103 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh tá le glacadh thar ceann an Aontais Eorpaigh i leith Ríocht Aontaithe na Breataine Móire agus Thuaisceart Éireann i ndáil leis an gcinntiúchán faoi Airteagal 540(2) den Chomhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, faoin dáta óna bhféadfaidh na Ballstáit sonraí pearsanta dá dtagraítear in Airteagail 530, 531, 534 agus 536 den Chomhaontú sin a sholáthar don Ríocht Aontaithe

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 16(2) agus Airteagal 87(2), pointe (a), i gcomhar le hAirteagal 218(9) de,

               Ag féachaint do Chinneadh (AE) 2021/689 ón gComhairle an 29 Aibreán 2021 maidir le tabhairt i gcrích, thar ceann an Aontais, an Chomhaontaithe Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, agus an Chomhaontaithe idir an tAontas Eorpach agus Ríocht Aontaithe na Breataine Móire agus Thuaisceart Éireann a bhaineann le nósanna imeachta slándála maidir le faisnéis rúnaicmithe a mhalartú agus a chosaint
                  6
               ,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Sa Chomhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann (dá ngairtear ‘an Riocht Aontaithe’ anseo feasta) den pháirt eile
                  7
                (‘an Comhaontú Trádála agus Comhair’), déantar foráil maidir le comhar cómhalartach idir údaráis fhorfheidhmithe dlí inniúla na mBallstát, ar thaobh amháin, agus an Ríocht Aontaithe, ar an taobh eile, maidir le comparáid uathoibrithe a dhéanamh ar phróifílí DNA, sonraí dachtalascópacha agus sonraí clárúcháin feithicle. Mar réamhriachtanas don chomhar sin, ní mór don Ríocht Aontaithe na bearta cur chun feidhme is gá a dhéanamh ar dtús agus ní mór don Aontas meastóireacht a dhéanamh uirthi.

               (2)Ar bhonn tuarascáil mheastóireachta fhoriomlán, ina mbeidh achoimre ar thorthaí ceistneora ábhartha, cuairte meastóireachta agus, i gcás inarb infheidhme, trialach píolótaí, cinnfidh an tAontas an dáta nó na dátaí óna bhféadfaidh na Ballstáit na sonraí sin a sholáthar don Ríocht Aontaithe de bhun an Chomhaontaithe Trádála agus Comhair.

               (3)I litir dar dáta an 23 Iúil 2021, chuir an Ríocht Aontaithe in iúl don Choimisiún, tríd an gCoiste Speisialaithe um Fhorfheidhmiú an Dlí agus um Chomhar Breithiúnach, go raibh na hoibleagáidí a fhorchuirtear faoi Theideal II de Chuid 3 den Chomhaontú Trádála agus Comhair curtha chun feidhme aici i leith próifílí DNA agus sonraí dachtalascópacha. Rinne an Ríocht Aontaithe dearbhuithe agus ainmniúcháin freisin i gcomhréir le hAirteagal 22 de Chaibidil 0 d’Iarscríbhinn 39 a ghabhann leis an gComhaontú Trádála agus Comhair agus chuir sí in iúl go raibh sí réidh le dul faoi mheastóireacht i gcomhair malartú sonraí idir an Ríocht Aontaithe agus na Ballstáit maidir le próifílí DNA agus sonraí dachtalascópacha.

               (4)An 14 Deireadh Fómhair 2021, chuir an Coimisiún ceistneoirí a bhain le malartú uathoibrithe próifílí DNA agus sonraí dachtalascópacha ar aghaidh chuig an Ríocht Aontaithe. Chuir an Ríocht Aontaithe a cuid freagraí ar na ceistneoirí sin ar fáil don Choimisiún an 8 Samhain 2021. Cuireadh na freagraí sin ar fáil don fhoireann meastóireachta, agus cuireadh iad faoi bhráid Mheitheal na Comhairle um Malartú Faisnéise CGB agus faoi bhráid Mheitheal na Comhairle um an Ríocht Aontaithe an 11 Samhain 2021.

               (5)I gcomhréir le Caibidil 4 d’Iarscríbhinn 39 a ghabhann leis an gComhaontú Trádála agus Comhair, chinn an Chomhairle, an 9 Samhain 2021, nach raibh gá le triail phíolótach i leith próifílí DNA agus sonraí dachtalascópacha.

               (6)An 24 agus 25 Samhain 2021, rinneadh meastóireacht ar an Ríocht Aontaithe maidir le próifílí DNA agus sonraí dachtalascópacha a chuardach agus a chur i gcomparáid le chéile. I ndáil le cur chun feidhme comparáide uathoibrithe próifílí DNA agus an tsreafa faisnéise a bhaineann leis sin, ba é ba chonclúid don tuarascáil mheastóireachta maidir le próifílí DNA, bunaithe ar thoradh na meastóireachta ex ante, gur féidir a mheas gur cuireadh an cur chun feidhme sin i gcrích go rathúil sa Ríocht Aontaithe, ar an leibhéal dlíthiúil agus ar an leibhéal teicniúil araon. I ndáil le cur chun feidhme an fheidhmchláir uathoibrithe sonraí dachtalascópacha agus an tsreafa faisnéise uathoibrithe maidir le sonraí dachtalascópacha a bhaineann leis sin, ba é ba chonclúid don tuarascáil mheastóireachta maidir le sonraí dachtalascópacha, bunaithe ar thoradh na meastóireachta ex ante, gur féidir a mheas gur cuireadh an cur chun feidhme sin i gcrích go rathúil sa Ríocht Aontaithe, ar an leibhéal dlíthiúil agus ar an leibhéal teicniúil araon.

               (7)I gcomhréir le hAirteagal 5 de Chaibidil 4 d’Iarscríbhinn 39 a ghabhann leis an gComhaontú Trádála agus Comhair, cuireadh na tuarascálacha meastóireachta faoi bhráid na Comhairle an 17 Márta 2022, tuarascálacha ina bhfuil achoimre ar thorthaí na gceistneoirí agus na cuairte meastóireachta.

               (8)Ós rud é gur chomhlíon an Ríocht Aontaithe na coinníollacha a leagtar amach in Airteagal 539 den Chomhaontú Trádála agus Comhair agus in Iarscríbhinn 39 a ghabhann leis, ba cheart don Aontas, de bhun Airteagal 540(2) den Chomhaontú Trádála agus Comhair, an dáta nó na dátaí a chinneadh óna bhféadfaidh na Ballstáit sonraí pearsanta maidir le próifílí DNA agus sonraí dachtalascópacha dá dtagraítear in Airteagail 530, 531, 534 agus 536 den Chomhaontú Trádála agus Comhair a sholáthar don Ríocht Aontaithe. Ba cheart don Aontas an seasamh sin a chur in iúl don Ríocht Aontaithe sa Choiste Speisialaithe um Fhorfheidhmiú an Dlí agus um Chomhar Breithiúnach.

               (9) Tá an Comhaontú Trádála agus Comhair ina cheangal ar na Ballstáit uile de bhua Chinneadh (AE) 2021/689 ón gComhairle, Cinneadh a bhfuil Airteagal 217 CFAE ina bhunús dlí substainteach aige.

               (10)Tá an Danmhairg agus Éire faoi cheangal ag Airteagal 540 den Chomhaontú Trádála agus Comhair de bhua Chinneadh (AE) 2021/689 ón gComhairle agus dá bhrí sin tá siad rannpháirteach i nglacadh agus i gcur i bhfeidhm an Chinnidh seo lena gcuirtear an Comhaontú Trádála agus Comhair chun feidhme,

               TAR ÉIS AN CINNEADH SEO A GHLACADH:

               Airteagal 1

               An seasamh a chuirfear in iúl thar ceann an Aontais i leith an dáta nó na ndátaí óna bhféadfaidh na Ballstáit sonraí pearsanta maidir le próifílí DNA agus sonraí dachtalascópacha dá dtagraítear in Airteagail 530, 531, 534 agus 536 den Chomhaontú Trádála agus Comhair a sholáthar don Ríocht Aontaithe, beidh an seasamh sin bunaithe ar an dréachtdearbhú aontaobhach ón Aontas atá i gceangal leis an gCinneadh seo.

               Airteagal 2

               Seasamh an Aontais arna bhunú in Airteagal 1, cuirfear in iúl don Ríocht Aontaithe é sa Choiste Speisialaithe um Fhorfheidhmiú an Dlí agus um Chomhar Breithiúnach.

               Airteagal 3

               Is chuig an gCoimisiún a dhírítear an Cinneadh seo.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Cinneadh 2008/615/CGB ón gComhairle an 23 Meitheamh 2008 maidir le dlús a chur le comhar trasteorann, go háirithe chun sceimhlitheoireacht agus coireacht trasteorann a chomhrac (IO L 210, 6.8.2008, lch. 1).

                     (2)

                        Cinneadh 2008/616/CGB an 23 Meitheamh 2008 ón gComhairle maidir le cur chun feidhme Chinneadh 2008/615/CGB maidir le dlús a chur le comhar trasteorann, go háirithe chun sceimhlitheoireacht agus coireacht trasteorann a chomhrac (IO L 210, 6.8.2008, lch. 12).

                     (3)

                        Cinneadh Uimh. 1/2021 ón gCoiste Speisialaithe arna bhunú le hAirteagal 8(1)(r) den Chomhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, an 28 Meán Fómhair 2021 a mhéid a bhaineann le síneadh a chur leis an tréimhse dá dtagraítear in Airteagal 540(3) ar lena linn is féidir próifílí DNA agus sonraí dachtalascópacha a mhalartú leis an Ríocht Aontaithe [2021/1946] (de bhun Riail 9(2) d’Iarscríbhinn 1 a ghabhann leis an Comhaontú Trádála agus Comhair, déanfaidh an Rúnaíocht aon chinneadh nó aon mholadh a thaifead faoi shraithuimhir agus le tagairt don dáta a glacadh é.) (IO L 397, 10.11.2021, lch. 32).

                     (4)

                        Breithiúnas ón gCúirt Bhreithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64.

                     (5)

                        Cinneadh (AE) 2021/689 ón gComhairle an 29 Aibreán 2021 maidir le tabhairt i gcrích, thar ceann an Aontais, an Chomhaontaithe Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, agus an Chomhaontaithe idir an tAontas Eorpach agus Ríocht Aontaithe na Breataine Móire agus Thuaisceart Éireann a bhaineann le nósanna imeachta slándála maidir le faisnéis rúnaicmithe a mhalartú agus a chosaint, IO L 149, 30.4.2021, lch. 2.

                     (6)

                        IO L 149, 30.4.2021, lch. 2.

                     (7)

                        IO L 149, 30.4.2021, lch. 10.

    ---documentbreak---

               AN COIMISIÚN EORPACH
            An Bhruiséil,6.4.2022
            COM(2022) 158 final

            IARSCRÍBHINN
            a ghabhann leis an
            togra le haghaidh Cinneadh ón gComhairle
            maidir leis an seasamh tá le glacadh thar ceann an Aontais Eorpaigh i leith Ríocht Aontaithe na Breataine Móire agus Thuaisceart Éireann i ndáil leis an gcinntiúchán faoi Airteagal 540(2) den Chomhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, faoin dáta óna bhféadfaidh na Ballstáit sonraí pearsanta dá dtagraítear in Airteagail 530, 531, 534 agus 536 den Chomhaontú sin a sholáthar don Ríocht Aontaithe

               IARSCRÍBHINN

               Dearbhú ón Aontas de bhun Airteagal 540(2) sa Choiste Speisialaithe arna bhunú le hAirteagal 8(1)(r) den Chomhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, i ndáil leis an dáta óna bhféadfaidh na Ballstáit sonraí pearsanta maidir le próifílí DNA agus sonraí dachtalascópacha dá dtagraítear in Airteagail 530, 531, 534 agus 536 den Chomhaontú Trádála agus Comhair a sholáthar don Ríocht Aontaithe

                  Dearbhú ón Aontas Eorpach

               Féadfaidh na Ballstáit sonraí pearsanta maidir le próifílí DNA agus sonraí dachtalascópacha dá dtagraítear in Airteagail 530, 531, 534 agus 536 den Chomhaontú Trádála agus Comhair a sholáthar don Ríocht Aontaithe ón [<=30 Meitheamh 2022].